**בעזרת הצור**

**תמים פעלו**

(חלק ב')

עניינא דיומא

ענייני המועדים

בדרך הלכה אגדה ומוסר

שנאמרו בס"ד על ידי המלמד

הרב דוד הניג שיחי'

שנות תשס"ז - תשע"ב

בת"ת כלל חסידי מודיעין עילית

**בקשה על הגאולה במשך כל השנה**

העניין של חורבן בית המקדש תופס מקום נכבד אצל עם ישראל בכל צעד ושעל לא רק בימים אלו של בין המצרים אלא גם במשך כל השנה כולה. בין בהלכה ובין בתפילות, בתפילת השמונה עשרה מוזכר לפחות עשרה פעמים ענין הגאולה ובנין ירושלים וביהמ"ק, יש מהם בקצרה ויש מהם כמה ברכות באריכות שמיועדות רק לזה.

1. בברכת אבות מזכירים אנו "וזוכר חסדי אבות ומביא גואל לבני בניהם".
2. בברכה השנייה מזכירים אנו "אתה גיבור לעולם ה' מחיה מתים אתה רב להושיע... ממית ומחיה ומצמיח ישועה".
3. ברכת ראה נא בעניינו וריבה ריבנו וגאלנו... גואל ישראל.
4. והברכה "תקע בשופר גדול לחרותנו... וקבצנו יחד מארבע כנפות הארץ".
5. השיבה שופטינו כבראשונה... והסר ממנו יגון ואנחה... ומלוך עלינו מהרה אתה ה' לבדך" שבזמן ביהמ"ק כל זה היה, שה' מלך עלינו והיה לנו שופטים ויועצים אלו הסנהדרין שבלשכת הגזית וכן הכה"ג.
6. בברכת ולמלשינים מבקשים שכל "אויביך מהרה יכרתו והזדים מהרה תעקר ותשבר...
7. בכל ברכת "ולירושלים עירך..." מבקשים על בנין ירושלים.
8. "את צמח דוד... כי לישועתך קוינו כל היום..." מבקשים על ביאת המשיח במהרה.
9. "רצה ה"א בעמך... והשב את העבודה לדביר ביתך ואשי ישראל..." ומבקשים "ותחזינה עיננו בשובך לציון ברחמים... המחזיר שכינתו לציון". ובכל ברכה אפשר להרחיב בפירוש המילות ולהידבק במילות התפילה מעומק הלב.
10. וכן בסוף השמו"ע עדיין מבקשים "יה"ר מלפניך ה"א וא"א שיבנה בית המקדש במהרה בימינו..."

והאמת שבעיון יתר אפשר למצוא בכל הברכות 'געגועים לבית המקדש':

* + בברכה הראשונה - חוץ ממה שהזכרנו במילים "ומביא גואל...", אנו אומרים את השבח "הא' הגדול הגיבור והנורא", ששבח זה משה רבינו ע"ה אמרו (דברים י' י"ז) שראה בגלוי את הניסים והנפלאות שעשה ה' לישראל. ואיתא בגמרא מס' יומא (ס"ט:) שלאחר החורבן ושעבוד הגלות הפסיקו הנביאים לומר שבח זה, שכן אמרו איה נוראותיו. עד שבאו אנשי כנה"ג והחזירו עטרה ליושנה וקבעו שבח זה בתפילה. כי גם מתוך השעבוד והחורבן אפשר להבחין במידות הנ"ל. לכן נבקש שנגאל במהרה ויבנה ביהמ"ק שנזכה לראות מידות "הגדול הגיבור והנורא" בגלוי כמו בזמן משה רבינו ע"ה.
  + בברכה השנייה - כנ"ל, וגם "סומך נופלים ורופא חולים ומתיר אסורים" שכל הישועות האלו יבואו בד בבד עם הגאולה השלימה.
  + בברכה השלישית - "אתה קדוש... וקדושים בכל יום יהללוך..." אימתי זכו בני ישראל למעלת 'קדושים' ברום המעלה בזמן שהקב"ה השרה את שכינתו בתוכינו, וראו כל העמים כי שם ה' נקרא עלינו.
  + אתה חונן - בזמן הבית הושפע שפע תורה וחכמה על ידי המנורה הטהורה. וב'יערות דבש' איתא שאפילו כשדרכו על רצפת ביהמ"ק היו משיגים חכמה. ובמיוחד שבגאולה העתידה אנו מובטחים כי תמלא הארץ דעה כמים לים מכסים. והיום אנו חסרים כל זאת לכן בברכת הדעת נבקש על בנין ביהמ"ק והשלמת חסרון הדעת.
  + השיבנו אבינו לתורתך - בדומה למה שכתבנו באתה חונן. הגר"א מפרש כי בגלותינו התמוטט עמוד התורה כדברי הנביא באיכה "מלכיה ושריה בגויים אין תורה", ואין אפשרות לחדש היום בתורה כמו שחידשו בזמן ביהמ"ק.

וקרבנו מלכנו לעבודתך - 'עבודה' היא שם כולל לקיום התורה והמצוות בכלל, ועבודת התפילה ועבודת הקרבנות בפרט. מאז החורבן חסרים אנו 342 מצוות מכלל 613 מצוות, זהו חסרון העבודה בכמות. ועוד בזמן הבית כשבאו לביהמ"ק וראו כהנים בעבודתם לויים... מכל זה קיבלו השתקקות גדולה לעבודת ה', ובהעדר כל זאת חסרנו בעבודת ה' באיכות.

והחזירנו בתשובה שלימה לפניך - בזמן הבית שלח הקב"ה נביאים שהורו כל אחד מה לתקן ועוד נאריך בזה להלן, ועי"ז ידעו כל א' כיצד לעשות תשובה, ולא זאת בלבד, אלא עצם הכניסה לביהמ"ק עוררה לחזור בתשובה, וכל זה אנו חסרים היום, לכן עלינו לבקש שנגאל ויבנה ביהמ"ק שנוכל לשוב לפניו...

* + סלח לנו - הסליחה והמחילה השלימה על חטאים, הייתה כשביהמ"ק היה קיים, שנקרא לבנון על שם זה שהלבין חטאיהם של ישראל... הקרבנות, עבודת יום הכיפורים, ואפילו בגדי הכהונה עצמם היו מכפרים, והיום שאנו חסרים כל זאת קשה לקבל סליחה, ואם יש סליחה היא אינה מוחקת את העוון לגמרי. לכן עלינו לבקש על בנין ביהמ"ק שנזכה לסליחה שלימה. ועוד שבעקבות עוונותינו נחרבה הבית, ו'כל דור שלא נבנה ביהמ"ק בימיו כאילו נחרב בימיו'.
  + רפאנו ה' - בגמרא מסכת סוטה (מ"ט:) ריבוי המחלות וקושי המחלות באים עקב החורבן והגלות. בנוסף לכך מובטחים אנו ב'יחזקאל' כי לאחר בנין ביהמ"ק העתיד, יצאו מים מבית קדשי הקדשים והמים יהפכו לנחל שוטף, ומהעלים שיצמחו על גדות המים תהיה תרופה לחולים. לכן נבקש בנין ביהמ"ק ויאמר לצרותינו די וכל החולים יתרפאו ברפואה שלימה.
  + ברך עלינו - בזמן המקדש, על ידי שולחן עם לחם הפנים, התברך כל העולם בשפע רב. הקרבת העומר, שתי הלחם, ניסוך היין וניסוך המים, והביכורים הביאו שפע וברכה בפרנסה בפירות ומזון (ר"ה ט"ז.). לאחר החורבן אבדנו כל זאת, הפירות קטנו, ניטל הטעם, הריח, ושומן הפירות, ואין ברכה במזון. לכן בברכת השנים נבקש שיבנה ביהמ"ק ונזכה להתברך כשנים הטובות ויהיה שפע רב, וכדאיתא במס' כתובות (קי"א:) שחיטה תיתמר כדקל וגרעיניה יהיו ככליות השור...
  + על הצדיקים - בגמרא מס' סוטה (מ"ב:) "משחרב ביהמ"ק חכמת סופרים תסרח ויראי חטא ימאסו". שהצדיקים בשפל המדריגה, לכן נבקש שיבנה ביהמ"ק ותהיה טובת הצדיקים גלויה לעין כל.
  + אב הרחמן שמע קולנו - מיום שחרב ביהמ"ק ננעלו שערי תפילה (ברכות ל"ב:) שנאמר "שתם תפילתי" ונפסקה חומת ברזל בין ישראל לאביהם שבשמים, לכן כדי שישמע ה' תפילתנו צריך לבקש שיבנה ביהמ"ק שהוא שער השמים, דרכו עולות כל התפילות.
  + מודים אנחנו לך - אז כשתבא הגאולה נוכל להודות לה' בבהירות יתר, וכפי שנאמר בתהילים "להגיד בבוקר חסדך ואמונתך בלילות" = והיינו שבגלות שהוא בבחינת לילה הוא רק בבחינת אמונה, אבל בבוקר כשתצמח הישועה 'להגיד חסדך' על נסיך שיעשה עמנו כימי צאתך מארץ מצרים אראנו נפלאות.
  + שים שלום טובה וברכה - כל הברכות יבואו עם השלום שיבוא בשלימותו על ידי הגאולה השלימה שהוא שלום בין ישראל לאביהם שבשמים, וכמאמה"כ "והשיב לב אבות על ולב בנים על אבותם.

ואמר ע"ז א' מהצדיקים שאם היו נותנים לנו לסדר את נוסח השמו"ע ואת כל הבקשות בהם, היינו מזכירים נושא זה של חורבן ביהמ"ק אולי פעם אחת, מפני שאין אנו יודעים בידיעה ממשית את ההפסד והחוסר שלנו שאין לנו את בית המקדש. ואלא מאי כשאנו רואים שאנשי כה"ג תיקנו להזכיר ענין זה בתפילה רבות פעמים, וכן בברכת המזון התקינו ברכה מיוחדת על בנין ירושלים "רחם נא ה"א על ישראל... ועל ירושלים... ועל ציון... ועל הבית הגדול והקדוש... בא"י בונה ירושלים" ובתוך כל נוסח "הרחמן" ישנו "הרחמן הוא ימלוך..." "הרחמן הוא יתברך בשמים ובארץ" "הרחמן הוא ישתבח לדור דורים..." "הרחמן הוא ישבור עולנו..." וכן "הרחמן הוא ישלח לנו את אליהו הנביא..." ולבסוף מסיימים "הרחמן הוא יזכנו לימות המשיח ולחיי העוה"ב..." דבר זה מורה לנו כמה דבר זה הוא עניין חיוני ונצרך ביותר. וכמו שאנו אומרים בברכות ההפטרה: "רחם על ציון כי היא בית חיינו..." מדובר כאן על בית חיינו - מקור חיותנו.